
Előterjesztés
a Közgyűlés részére
Tisztelt Közgyűlés!
A Fővárosi Közgyűlés a Fővárosi Roma Oktatási és Kulturális Központ igazgatói posztjának betöltése érdekében – Kathy Horváth Lajos igazgatói megbízásának 2015. április 30. napjával történő lejárta miatt – az 1556/2014.(12.03.) sz. határozatával döntött a pályázat kiírásáról. A pályázati kiírás a kormányzati személyügyi igazgatási feladatokat ellátó szerv internetes oldalán 2014. december 18-án jelent meg, továbbá Budapest Főváros Önkormányzatának honlapján és az Ügyfélszolgálati Irodán került közzétételre. A pályázat beadási határideje 2015. január 17. napja volt. 

Az előírt határidőre összesen 2 fő adta be pályázatát, melyből 1 fő, Kathy-Horváth Lajos pályázata felelt meg a pályázati kiírásnak. 

A másik pályázó, Balogh Gábor pályázata érvénytelen, tekintettel arra, hogy a kötelező tartalmi elemeket, mint az intézmény vezetésére, fejlesztésére vonatkozó programot, az intézményre vonatkozó feladat meghatározás alapján kidolgozott, a megbízás időtartamára vonatkozó fejlesztési elképzeléseket, valamint az intézmény gazdálkodására vonatkozó helyzetelemzést nem csatolta a pályázatához.  Továbbá a csatolt humán erőforrás menedzser végzettsége és társadalombiztosítási szakelőadó szakképesítése nem megfelelő az intézményvezetői munkakör betöltéséhez.
A beérkezett pályázatok megtekinthetőek igény esetén a Humán Erőforrás Menedzsment Főosztály III. emelet 311-es irodájában. 

A közalkalmazottak jogállásáról szóló 1992. évi XXXIII. törvény (a továbbiakban: Kjt.) 20/A. § (6) bekezdése, valamint a művészeti, a közművelődési és a közgyűjteményi ágazatban történő végrehajtásáról szóló 150/1992.(XI.20.) Korm. rendelet (továbbiakban Vhr.) 7. § (6) bekezdése szerint a pályázókat szakértelemmel rendelkező bizottság hallgatja meg és a kinevezési, megbízási jogkör gyakorlója a bizottság írásba foglalt véleményét mérlegelve dönt a közalkalmazott kinevezéséről, illetve a vezetői megbízásról. 

A fentieknek megfelelően a Fővárosi Közgyűlés 1557/2014.(12.03.) sz. határozata alapján felkért szakmai bizottság tagjai a következő szakemberek voltak:

· Beke Márton főosztályvezető, Emberi Erőforrások Minisztériuma Közművelődési Főosztály 
· Pordány Sarolta igazgató, Budapesti Művelődési Központ
· Gábor Ilona elnök, Budapesti Népművelők Egyesülete (mint országos hatáskörű szakmai szervezet képviselője)
· Virág Bertalan ügyvezető igazgató, Gandhi Gimnázium Közhasznú Nonprofit Kft.
· Kassai Endre, Humán Főpolgármester-helyettesi Iroda vezetője
· Vermes Barbara, a Fővárosi Roma Oktatási és Kulturális Központ közalkalmazotti képviselője

A szakmai bizottság személyesen az érvényesen pályázó Kathy-Horváth Lajos, jelenlegi igazgatót hallgatta meg.

A szakmai bizottság tagjai a 2015. január 29. napján megtartott ülésén az alábbiak szerint szavaztak a pályázó személyes meghallgatása és benyújtott pályázat alapján:
· Kathy-Horváth Lajos pályázatát a szakmai bizottság tagjai egyhangúan támogatták, 
· Balogh Gábor pályázatával kapcsolatban megállapították, hogy a kiírási feltételeknek nem felelt meg.
A szakmai bizottság üléséről készült jegyzőkönyv kivonatot az előterjesztés 1. mellékleteként csatoljuk. 
A nemzetiségek jogairól szóló 2011. évi CLXXIX. törvény 81. § (2) bekezdése alapján a nemzetiségi intézmények vezetőinek megbízására vonatkozó fenntartói döntés meghozatalára csak az adott nemzetiség önkormányzata egyetértésével kerülhet sor. 

A törvény előírásainak megfelelően a megbízással kapcsolatban megkértük a Fővárosi Cigány Önkormányzat egyetértését. A Fővárosi Cigány Önkormányzat egyetértése megadásáról a Fővárosi Közgyűlés ülésén tájékoztatást adunk.

A Fővárosi Önkormányzat fenntartásában működő költségvetési szervek vezetőinek kinevezésével, megbízásával kapcsolatban a Magyarország helyi önkormányzatairól szóló 2011. évi CLXXXIX. törvény 41. § (7) bekezdése, a 42. § 2. pontja valamint a 67. § (2) bekezdése alapján a Fővárosi Közgyűlés főpolgármesteri előterjesztés keretében dönthet.

Kérem a Tisztelt Közgyűlést az előterjesztés megtárgyalására és a határozati javaslat elfogadására.
Határozati javaslat
A Fővárosi Közgyűlés úgy dönt, hogy:

munkáltatói jogkörében eljárva megbízza Kathy-Horváth Lajost a Fővárosi Roma Oktatási és Kulturális Központ (1088 Budapest, Szentkirályi utca 7.) magasabb vezetői - igazgatói - feladatainak ellátásával egy évre terjedő határozott időtartamra, 2015. május 1-től 2016. április 30. napjáig bruttó 400.000,- Ft, azaz négyszázezer forintos havi illetmény megállapításával. Felkéri a főpolgármestert a szükséges munkaügyi intézkedések megtételére és kiadmányozására.

határidő: 	2015. május 1.
felelős: 	Tarlós István főpolgármester

Határozathozatal módja: a határozat elfogadásához minősített szavazattöbbség szükséges.
Budapest, 2015. február „    ”

